«Jeg tror du vet hva vi er ute etter...»
I Oslo tingrett spilles det av lydopptak fra samtalen. – Vi er ikke etterforskere, vi jobber med å snakke med folk. Vi er profesjonelle og gjør det på en ordentlig måte, åpner den ene politimannen samtalen med. Samtalen med de to politifolkene fant sted på besøksrommet i Ila fengsel 8. januar i 2014, tre uker etter at den narkokriminelle 50-åringen fra Bærum ble tatt. I dagene som fulgte var det flere samtaler med politifolkene. Også er det gjort opptak av og skal spilles av i Oslo tingrett. I forkant av det første møtet skal Gjermund Cappelen ha kontaktet Asker og Bærum politidistrikt – som etterforsket narkosaken mot ham – og bedt om å få prate med noen. Det var derfor de to politifolkene møtte ham i fengselet. – Jeg har vært politiets kilde i mange år. Jeg har løst mange store saker, blant annet Flydropp-saken. Jeg har vært med på å løse saker i Danmark, Nederland og Spania. Det er enorme saker, sier Cappelen på lydopptaket. DIREKTE: Det siste fra rettssaken Videre ber han de to politifolkene om å kontakte Oslo politidistrikt: – Dere kan ringe min kildefører. Han kommer til å si at jeg er den beste politikilden noensinne. Han har full tillit til meg. Politifolkene avbryter ham og sier: – Vi er ute etter... Jeg tror du vet hva det er... Vi har vært ute etter deg i flere år, men du er ikke blitt tatt. Og vi lurer på: Hvorfor ikke? Cappelen tenker seg om i noen sekunder. – Hvis jeg skal inn på det temaet der, så skal jeg ut. Det kommer til å bli en bombe, sa Cappelen. – Hvis vi snakker om det samme så må det være konkret og kontrollerbart, ikke rykter, for det forholder vi oss ikke til, svarer den ene politimannen.I samtalen kommer Cappelen med flere krav dersom han skal si noe mer, blant annet krever han full amnesti. Han får raskt svar om at det er lite aktuelt. – Hvis du tror at du kommer til å oppnå full straffefrihet, så er det urealistisk, forteller politifolkene til ham. – Kanskje jeg kan få strafferabatt. Dette er en vanskelig situasjon. Men jeg har et ønske om å bli ferdig med dette her, sier Cappelen. Les også: Politisjef til Eirik Jensen: «Du må rett og slett jekke deg ned litt» Politifolkene sier at de ikke ønsker å gå inn i detaljer på hva Cappelen vet, men ber ham om å være generell. De spør om det blir snakk om ord mot ord, eller om den narkokriminelle 50-åringen har noe konkret. – Det handler om økonomi. Det finnes vitner, håndverkere, forteller Cappelen. Videre ber han politifolkene om å sjekke iPhonen hans. – Der ser dere meldinger. Jeg er nærmest blitt utsatt for utpressing: «Hva skjer?», «Hva skjer?», «Hva skjer?»– Og på mobilsvareren min hører dere stemmen hans. Dere skjønner hvem det er. Og på den måten trenger jeg knapt å si noe. Men jeg kan ikke gjøre dette her uten å få noe igjen for det, sier Cappelen. Politifolkene forteller at de ikke er i posisjon til å ta avgjørelser om hva som skjer videre, men må ta med det Cappelen kommer med tilbake til de som bestemmer. – Dette skal jeg ha ordentlig betalt for, dersom jeg skal utsette meg for dette, sier Cappelen. – Vi kan ikke love deg gull og grønne skoger. Jeg vil ikke ha den i retur at jeg har lovet deg noe og ikke klarte å skaffe en dritt, sier politimannen som fører mesteparten av samtalen. Cappelen sier at de får ta det tilbake og skaffe seg fullmakter. – Jo bedre fullmakter dere har, jo mer får dere av meg, sier Cappelen. Politifolkene gjentar igjen at de må ha konkrete ting. – Vi kan ikke komme i situasjon hvor det er ord mot ord. Det må være håndfast, sier en av politifolkene.Cappelen forteller at det er foretatt oppussingsarbeid som han har betalt for – at han har betalt håndverkerne. Under hele samtalen er Cappelen tydelig på at han frykter for konsekvensene dersom han begynner å snakke. – Han kommer til å si alt mulig om meg. Han kommer til å prøve å ta knekken på meg. Han kommer til å drepe meg. Helt sikkert, sier Cappelen. Samtalen med de to politifolkene varer i en snau halvtime. Ikke en eneste gang blir navnet på den korrupsjon- og narkotiltalte politilederen Eirik Jensen (59) nevnt. – Hva tenker dere? Hva tror dere? spør Cappelen. Politifolkene sier at dersom det blir etterforskning, kommer Spesialenheten for politisaker til å ha ansvaret for den. – For å si det sånn: Jeg er glad for at du kom på banen. Hvis du bare hadde holdt deg til det første, så hadde vi ikke hatt så mye å snakke om, svarer den ene politimannen. – Som uforstående vil vi se på hvordan samspillet er. Hvem har tak på hvem, fortsetter politimannen. – Det vil dere se ut fra meldingene på telefonen, sier Cappelen. Den narkokriminelle 50-åringen forteller om «tjas og mas» hele tiden. Han sier at han forstår at politiet vet mer enn han trodde. – Det er masse annet også, skal vi ta det neste gang? spør Cappelen. – Ja, da er det andre omstendigheter og mer tid, sier politiet. Lydopptaket avsluttes med at politifolkene spør Cappelen om han får trent noe i fengselet. Frem til lunsj onsdag blir resten av samtalene Cappelen hadde med politifolkene spilt av i Oslo tingrett.
Tre uker etter at han ble pågrepet, fikk narkokriminelle Gjermund Cappelen (50) besøk av to politifolk i Ila fengsel.